CELEX: 32021D0727
Language: sk
Date: 2021-04-29 00:00:00
Title: Rozhodnutie Rady (EÚ) 2021/727 z 29. apríla 2021 o predložení návrhov v mene Európskej únie, ktorými sa menia prílohy A a B k Minamatskému dohovoru o ortuti, pokiaľ ide o produkty s prídavkom ortuti a výrobné procesy, v ktorých sa používa ortuť alebo zlúčeniny ortuti

5.5.2021   
               
               
                  SK
               
               
                  Úradný vestník Európskej únie
               
               
                  L 155/23
               
            
         ROZHODNUTIE RADY (EÚ) 2021/727
         z 29. apríla 2021
         o predložení návrhov v mene Európskej únie, ktorými sa menia prílohy A a B k Minamatskému dohovoru o ortuti, pokiaľ ide o produkty s prídavkom ortuti a výrobné procesy, v ktorých sa používa ortuť alebo zlúčeniny ortuti
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Minamatský dohovor o ortuti (ďalej len „dohovor“) bol uzavretý Úniou rozhodnutím Rady (EÚ) 2017/939 (1) a nadobudol platnosť 16. augusta 2017.
                  
               
                     (2)
                  
                  
                     V súlade s rozhodnutím MC-1/1 o rokovacom poriadku, ktorý prijala konferencia zmluvných strán dohovoru na svojom prvom zasadnutí, by zmluvné strany dohovoru (ďalej len „zmluvné strany“) mali vynaložiť maximálne úsilie na dosiahnutie dohody o všetkých podstatných záležitostiach formou konsenzu.
                  
               
                     (3)
                  
                  
                     Podľa článku 4 ods. 8 a článku 5 ods. 10 dohovoru by mala konferencia zmluvných strán do 16. augusta 2022 preskúmať prílohy A a B k dohovoru, pričom vezme do úvahy návrhy predložené zmluvnými stranami podľa článku 4 ods. 7 a článku 5 ods. 9 dohovoru, informácie poskytnuté sekretariátom dohovoru (ďalej len „sekretariát“) podľa článku 4 ods. 4 a článku 5 ods. 4 dohovoru a dostupnosť technicky a ekonomicky realizovateľných bezortuťových alternatív pre zmluvné strany a zohľadní pri tom riziká a prínosy pre životné prostredie a ľudské zdravie.
                  
               
                     (4)
                  
                  
                     Únia významne prispela k vypracovaniu ustanovení dohovoru týkajúcich sa produktov s prídavkom ortuti a výrobných procesov, v ktorých sa používa ortuť alebo zlúčeniny ortuti (ďalej len „procesy používajúce ortuť“) a k príslušnej práci expertov v období medzi zasadnutiami začatej na základe rozhodnutia MC-3/1, ktoré bolo prijaté konferenciou zmluvných strán na jej treťom zasadnutí.
                  
               
                     (5)
                  
                  
                     Príloha II k nariadeniu Európskeho parlamentu a Rady (EÚ) 2017/852 (2), ktorou sa do práva Únie transponuje príloha A k dohovoru, zahŕňa viac produktov s prídavkom ortuti a na ďalšie produkty s prídavkom ortuti sa vzťahuje zákaz uvádzať ich na vnútorný trh podľa právnych predpisov Únie.
                  
               
                     (6)
                  
                  
                     Cieľom návrhov na zmenu prílohy A k dohovoru je rozšíriť rozsah jej pôsobnosti na ďalšie produkty s prídavkom ortuti v spojení s príslušnými opatreniami týkajúcimi sa dátumu ukončenia používania ortuti alebo upravujúcimi jej používanie.
                  
               
                     (7)
                  
                  
                     V prílohe III k nariadeniu (EÚ) 2017/852, ktorou sa do práva Únie transponuje príloha B k dohovoru, sa uvádzajú ďalšie procesy používajúce ortuť a stanovujú sa v nej dátumy ukončenia používania v prípade všetkých predmetných procesov.
                  
               
                     (8)
                  
                  
                     Cieľom návrhu na zmenu prílohy B k dohovoru je rozšíriť rozsah jej pôsobnosti stanovením dátumu ukončenia používania u jedného z procesov používajúcich ortuť, na ktorý sa uvedená príloha vzťahuje.
                  
               
                     (9)
                  
                  
                     V súlade s článkom 26 ods. 2 a článkom 27 dohovoru by mal sekretariát oznámiť znenie každej navrhovanej zmeny zmluvným stranám najmenej šesť mesiacov pred zasadnutím konferencie zmluvných strán, na ktorom sa má rozhodnúť o jej prijatí. Sekretariát by mal oznámiť navrhované zmeny aj signatárom tohto dohovoru a na informačné účely depozitárovi dohovoru. Keďže štvrté zasadnutie konferencie zmluvných strán je naplánované na 1. – 5. novembra 2021, Únia by mala sekretariátu predložiť svoje návrhy na zmenu príloh A a B k dohovoru do 30. apríla 2021.
                  
               PRIJALA TOTO ROZHODNUTIE:
         
            Článok 1
            Únia predloží návrhy na zmenu príloh A a B k dohovoru, ktoré sa uvádzajú v prílohe k tomuto rozhodnutiu.
            Komisia oznámi uvedené návrhy v mene Únie sekretariátu.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 29. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Rozhodnutie Rady (EÚ) 2017/939 z 11. mája 2017 o uzavretí Minamatského dohovoru o ortuti v mene Európskej únie (Ú. v. EÚ L 142, 2.6.2017, s. 4).
         
            (2)  Nariadenie Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 (Ú. v. EÚ L 137, 24.5.2017, s. 1).
      
      
         
            PRÍLOHA
            I.   NAVRHOVANÉ ZMENY ČASTI I PRÍLOHY A K DOHOVORU
            Únia navrhuje doplniť do časti I prílohy A tieto položky:
            
               
                           Produkty s prídavkom ortuti
                        
                        
                           Dátum, po ktorom výroba, dovoz alebo vývoz produktu nie sú povolené (dátum ukončenia)
                        
                     
                           „Gombíkové batérie typu zinok – oxid strieborný s obsahom ortuti < 2 % a gombíkové batérie zinkovzdušné s obsahom ortuti < 2 %
                        
                        
                           2023
                        
                     
                           Halofosfátové lineárne žiarivky (LFL) na všeobecné osvetľovacie účely
                        
                        
                           2023
                        
                     
                           Tieto neelektronické meracie zariadenia:
                           
                                       a)
                                    
                                    
                                       tenzometre na použitie v pletyzmografoch
                                    
                                 
                                       b)
                                    
                                    
                                       tenzometre
                                    
                                 
                        
                           2023
                        
                     
                           Tieto elektrické a elektronické meracie zariadenia:
                           
                                       a)
                                    
                                    
                                       prevodníky, vysielače a snímače tlaku taveniny
                                    
                                 
                                       b)
                                    
                                    
                                       ortuťové vývevy
                                    
                                 
                        
                           2023
                        
                     
                           Polyuretán vrátane nádob na aplikáciu polyuretánu
                        
                        
                           2023“
                        
                     
            II.   NAVRHOVANÉ ZMENY ČASTI II PRÍLOHY A K DOHOVORU
            Únia navrhuje doplniť do časti II prílohy A tento text:
            
               
                           „Zmluvné strany do 1. januára 2024:
                           
                                       i)
                                    
                                    
                                       zabezpečia, aby sa zubný amalgám používal len vo forme kapsúl s vopred určenou dávkou (1);
                                    
                                 
                                       ii)
                                    
                                    
                                       zakážu používanie samostatne balenej ortuti zubnými lekármi;
                                    
                                 
                                       iii)
                                    
                                    
                                       zabezpečia, aby prevádzkovatelia zariadení zubného lekárstva, v ktorých sa používa zubný amalgám alebo odstraňujú amalgámové výplne alebo zuby obsahujúce takéto výplne, vybavili svoje zariadenia odlučovačmi amalgámu s mierou účinnosti zachytávania 95 % (2) na zachytávanie a zber amalgámových častíc vrátane tých, ktoré sa nachádzajú v použitej vode;
                                    
                                 
                                       iv)
                                    
                                    
                                       nepovolia ďalšie používanie zubného amalgámu na ošetrenie mliečnych zubov, zubov detí mladších ako 15 rokov a tehotných alebo dojčiacich žien, okrem prípadov, ak to zubný lekár považuje za nevyhnutné z dôvodu osobitných liečebných potrieb pacienta.
                                    
                                 
                     
            III.   NAVRHOVANÉ ZMENY PRÍLOHY B K DOHOVORU
            Únia navrhuje doplniť do časti I prílohy B túto položku:
            
               
                           Výrobné procesy, v ktorých sa používa ortuť alebo zlúčeniny ortuti
                        
                        
                           Dátum ukončenia
                        
                     
                           „Výroba polyuretánu, pri ktorej sa používajú katalyzátory obsahujúce ortuť
                        
                        
                           2023“
                        
                     
            
               (1)  Amalgámové kapsule, ako napríklad tie, ktoré sú popísané v medzinárodných normách ISO 13897:2018 a 24234:2015, sa považujú za vhodné na používanie zubnými lekármi.
            
               (2)  Súlad odlučovačov amalgámu vychádza z príslušných medzinárodných noriem vrátane ISO 11143:2008.““